C 486/196
BG
Официален вестник на Европейския съюз
21.12.2022 г.
2.2.
Срокът на действие на тези мерки за облекчаване на правилата относно летищните слотове изтича на 29 октомври 2022 г., а срокът на делегираните правомощия на Комисията вече изтече на 21 февруари 2022 г. Що се отнася до основното правило „използваш или губиш“, сега Комисията предлага от 29 октомври 2022 г. да се възстанови стандартният процент на използване на слотовете от 80 %.
Аргументът за това е, че през юни 2022 г. Евроконтрол е прогнозирал, че през зимния сезон 2022—2023 г. обемът на въздушното движение ще се възстанови на 90 % от равнищата през 2019 г.
2.3.
ЕИСК не намира този аргумент за убедителен.
Вследствие на руската военна агресия срещу Украйна се е увеличил значително броят на военните полети, както и на премаршрутираните прелитания, но нито едното, нито другото имат отношение към разпределянето на слотовете.
Освен това трябва да се направи разграничение между придвижванията за въздушен превоз на товари, които не са намалели значително в периода на кризата, и превозите на пътници, които са намалели.
В рамките на пазара за превоз на пътници е необходимо допълнително разграничение: благодарение на сертификата на ЕС за COVID-19 вътрешноевропейското въздушно движение се възстанови много по-бързо до равнищата отпреди пандемията, но вътрешните полети и полетите на дълги разстояния са на различни етапи на възстановяване.
Очаква се пътуванията с цел бизнес да се възстановят много по-бавно от пътуванията с цел почивка (4).
В никакъв случай не може да се твърди със сигурност, че пътуванията с цел почивка ще се възстановят устойчиво; част от тяхното нарастване може да се отдаде на засиленото търсене на почивки след две години пандемия.
Големите европейски мрежови превозвачи все още не са върнали в самолетните си флотове големите си самолети за полети на дълги разстояния Airbus 380 именно защото авиокомпаниите трябва да посрещнат високите разходи за гориво и не очакват значително и постоянно нарастване на търсенето на въздушно движение.
Данните, предоставени от заинтересованите страни, показват, че се очаква придвижванията по въздух да нараснат до 90 % от равнищата през 2019 г., но търсенето от страна на пътниците — само до 78 %.
Ако равнището на запълване на самолетите е по-ниско, може да се очаква, че авиокомпаниите, например, ще комбинират няколко полета дневно, за да запазят полетите си рентабилни (5).
Търсенето ще бъде повлияно от увеличаващата се инфлация и нарастващите рискове от рецесия в няколко държави.
Затова прогнозите не трябва да се основават на регионите с най-добри показатели на възстановяване, а би следвало да отразяват и особено тежко засегнатите сегменти на пазара.
2.4.
С оглед на тези фактори ЕИСК счита, че възстановяването на авиационния пазар може да бъде по-трудно от очакваното от Комисията.
Пазарните сегменти все още се възстановяват с различни темпове: товарните превози са се възстановили до 6 % спрямо равнищата през 2019 г., нискотарифните превозвачи — до 9 %, а мрежовите превозвачи — до 21 %.
Това е от още по-голямо значение предвид факта, че праговете се отнасят за цели серии от слотове, което означава, че серията от слотове (като пиковите полети) трябва да бъде над прага от 80 %.
В периодите преди пандемията процентът на използване на слотовете беше 95 %, като най-ниският беше 80 %.
Ако Евроконтрол прогнозира среден процент на използване на слотовете от 90 %, тогава трябва да се приеме, че сериите от слотове (средно) няма да достигнат 80 %.
Поради тези причини е твърде рано да се връщаме към праговете 80:20.
По-подходящо би било да се приеме съотношение 70:30, докато не бъдат получени по-надеждни данни, за да се постигне устойчиво възстановяване на пазара.
Следва също да се отбележи, че проблемите, пред които са изправени европейските летища, ясно показват, че последиците от пандемията от COVID-19 все още не са неутрализирани.
Големи центрове в ЕС като Франкфурт и извън ЕС като Лондон Хийтроу ограничиха полетите до и от тези летища, което доведе до масово отменяне на полети, в опит да се облекчи натискът върху въздухоплавателните операции на тези летища.
Този натиск е резултат от редица различни променливи, като например недостиг на персонал.
Това ясно демонстрира факта, че праговете за процента на използване на слотовете отпреди пандемията все още не могат да бъдат достигнати (6).
2.5.
Едно равнище от 70:30 би било в съответствие с праговете и обосновката, приети от правителството на Обединеното кралство (7).
Въпреки силните критики от страна на сектора на въздухоплаването ЕИСК счита, че то би постигнало надежден баланс спрямо връщането към предишното статукво, като същевременно признава, че все още е необходимо определено (макар и понижено) равнище на защита на слотовете с оглед на продължаващите сериозни предизвикателства, с които се сблъсква секторът.
Освен това то би уеднаквило предвидения в Регламента на ЕС за слотовете праг с този на политиките на съседните държави и би създало равнопоставени условия на конкуренция между авиационните центрове в ЕС и летище „Хийтроу“ в Лондон, което е най-големият международен център в Европа.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958.
Публикация относно броя на пътниците и прогнозите за летище Мюнхен, в която се посочва, че възстановяването до обема на въздушното движение отпреди пандемията ще отнеме повече време от първоначално очакваното: https://www.airliners.de/ wachsendes-passagieraufkommen-bayerns-flughaefen-weit-entfernt-corona-niveau/65950.
Недостигът на работна ръка на ключови летища се споменава от Комисията в обяснителния меморандум, но тя счита, че това е краткосрочно явление.
Това е спорно, тъй като недостигът на работна ръка засяга много икономически сектори, а не само въздухоплаването.
Няма причина да с смята, че този проблем ще бъде решен в сектора на въздухоплаването в близко бъдеще.
На 24 януари 2022 г. правителството на Обединеното кралство коригира съотношението на използване на слотовете на 70:30, считано от 27 март 2022 г., като стъпка към връщането на нормалните правила, която същевременно защитава сектора от бъдеща несигурност, както заяви министърът на транспорта на Обединеното кралство Grant Shapps.